|  |
| --- |
| **Otvoreni javni poziv za izdavanje suglasnosti za provođenje Programa osposobljavanja ovlaštenih osoba za provođenje energetskog pregleda velikih poduzeća** |
| Ministarstvo gospodarstva objavljuje otvoreni javni poziv sveučilištima, veleučilištima, visokim školama i znanstvenim institucijama na podnošenje zahtjeva za davanje suglasnosti za provođenje Programa osposobljavanja ovlaštenih osoba za provođenje energetskih pregleda velikih poduzeća. Program osposobljavanja provodi se sukladno Programu izobrazbe sadržanom u Prilogu 1. Pravilnika o energetskom pregledu za velika poduzeća (Narodne novine, br. 123/15) (u daljnjem tekstu: Pravilnik).  Temeljem odredbi Zakona o energetskoj učinkovitosti (Narodne novine, broj 127/14) donesen je Pravilnik kojim se utvrđuju uvjeti i mjerila za energetski pregled velikih poduzeća, sadržaj i način provođenja Programa izobrazbe, uvjeti za dobivanje suglasnosti za provođenje Programa osposobljavanja, obveze Nositelja Programa osposobljavanja, nadzor nad radom Nositelja Programa osposobljavanja i drugo.  Program osposobljavanja ovlaštenih osoba za provođenje energetskog pregleda velikih poduzeća provode pravne osobe (Nositelji programa osposobljavanja) koje imaju suglasnost Ministarstva gospodarstva za provođenje Programa osposobljavanja.  Suglasnost za provođenje Programa osposobljavanja može dobiti podnositelj zahtjeva, pravna osoba, koja:   * zapošljava ili na drugi način osigurava stručne osobe koje će voditi osposobljavanje i provjeru znanja osoba ovlaštenih za provođenje energetskih pregleda velikih poduzeća, * raspolaže opremljenim prostorom za provođenje Programa osposobljavanja, * zapošljava potrebnu administraciju za vođenje evidencija i drugih administrativnih poslova.   Zahtjev za izdavanje suglasnosti za provođenje Programa osposobljavanja podnosi se Ministarstvo gospodarstva, a zahtjevu se prilaže slijedeća dokumentacija:   * preslike diploma stručnih osoba koje će provoditi Program osposobljavanja, * životopisi stručnih osoba koje će provoditi Program osposobljavanja, * detaljno razrađeni Program osposobljavanja prema Prilogu 1. Pravilnika, * sadržaj i način provođenja provjere znanja polaznika Programa osposobljavanja, * dokaz o vlasništvu, najmu ili pravu korištenja potrebnog prostora za provođenje Programa osposobljavanja, * javnobilježnički ovjerovljenu izjavu o stalno zaposlenoj administrativnoj osobi i pojedinim predavačima na Programu osposobljavanja, * javnobilježnički ovjerovljenu izjavu da se protiv pravne osobe i odgovorne osobe u pravnoj osobi ne vodi kazneni postupak zbog kaznenog djela koje se goni po službenoj dužnosti, te da nije izrečena pravomoćna osuđujuća presuda za jedno od kaznenih djela iz članka 11. točke 5. Pravilnika, * izjava o poslovno-tehničkoj suradnji predavača na Programu osposobljavanja koji nisu zaposleni kod Nositelja Programa osposobljavanja, * ako zahtjev podnosi zajedno više pravnih osoba, dužni su, uz navedenu dokumentaciju, priložiti odgovarajući ugovor o suradnji, * upravna pristojba u državnim biljezima (70 kn), zalijepljena na zahtjev.     **Za sva dodatna pitanja** stojimo na raspolaganju putem e-pošte: [energetika@mingo.hr](mailto:energetika@mingo.hr) ili na tel. broj: 01/61 06 113, fax: 01/61 06 022 svakim radnim danom od 9 -16h |